Diari Oficial de la Generalitat Valenciana


Sumari del DOGV 4159, del 02-01-2002 (2001/12583)

ORDRE de 20 de desembre de 2001, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 613/2001, de 8 de juny, per a la millora i modernització de les estructures de producció de les explotacions agràries.
--------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2001/12/20/(1)/dof/vci/html**

### Dades del document

Número de DOGV
:   4159

Data del DOGV
:   02-01-2002

Secció del DOGV
:   I. DISPOSICIONS GENERALS

Número del document
:   2001/12775


Data del document
:   20-12-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * legislació
    * modernització de l'explotació agrària
    * estructura agrària
    * suport econòmic
    * jove agricultor
    * ajuda a l'agricultura
    * explotació agrària

ORDRE de 20 de desembre de 2001, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 613/2001, de 8 de juny, per a la millora i modernització de les estructures de producció de les explotacions agràries. [2001/Q12627]
  
Els incentius econòmics que a la modernització de les explotacions agràries i a la incorporació de joves a l'agricultura han possibilitant diferents reglaments comunitaris es troben actualment, per al període comprés entre l'any 2000 i el 2006, normativitzats per mitjà del Reglament (CE) 1.257/1999, del Consell, de 17 de maig, sobre ajuda al desenvolupament rural a càrrec del Fons Europeu d'Orientació i Garantia (FEOGA) i regulats a l'estat a través del Reial Decret 613/2001, de 8 de juny, per a la millora i modernització de les estructures de producció de les explotacions agràries, que deroga expressament el Reial Decret 204/1996, de 9 de febrer, d'aplicació anterior.
  
Per això, respecte a la normativa comunitària i estatal, cal dictar normes per a la seua aplicació a la Comunitat Valenciana procurant, al mateix temps, modernitzar i fer cada vegada més rendible l'activitat agrària de les seues explotacions d'acord amb les seues particularitats.
  
Per això, i fent ús de les atribucions que em són conferides
  
ORDENE
  
Capítol I
  
Àmbit, objecte i definicions
  
Article 1. Objecte i àmbit d'aplicació
  
1. En l'àmbit de la Comunitat Valenciana, i a fi de contribuir a la millora de les estructures i a la modernització de les explotacions agràries, serà d'aplicació el règim d'ajudes establit en el Reial Decret 613/2001, de 8 de juny, per a la millora i modernització de les estructures de producció de les explotacions agràries.
  
2. A aquest efecte, seran igualment d'aplicació les definicions i els criteris establits en els annexos del reial decret esmentat, en l'acció comuna prevista en el Reglament (CE) 1.257/1999, del Consell, de 17 de maig, sobre l'ajuda al desenvolupament rural, així com en la Llei 19/1995, de 4 de juliol, de Modernització de les Explotacions Agràries. Tot això d'acord amb les determinacions d'aquesta disposició.
  
Capítol II
  
Ajudes
  
Article 2. Línies d'ajudes
  
Per mitjà d'aquesta ordre es regulen les línies d'ajudes següents, especificades en el punt 1 de l'article 3 del Reial Decret 613/2001:
  
a) Les inversions en les explotacions agràries mitjançant plans de millora.
  
b) La primera instal·lació d'agricultors joves.
  
Article 3. Inversions en les explotacions agràries mitjançant plans de millora
  
1. Per a la concessió d'ajudes en les inversions en les explotacions agràries, caldrà ajustar-se a les disposicions de les seccions primera i tercera del capítol II del Reial Decret 613/2001, i els annexos I i II d'aquest.
  
2. Podran ser-ne beneficiaris:
  
2.1 Amb caràcter general, per poder sol·licitar i accedir a les ajudes a les inversions en les explotacions agràries mitjançant plans de millora de les persones físiques o jurídiques caldrà complir les condicions següents:
  
a) Ser titular d'una explotació agrària amb una dimensió equivalent a la que s'estableix en l'annex 1 de l'aquesta ordre que siga d'una unitat de treball agrari (UTA) com a mínim, o que assolisca aquesta dimensió amb la realització del pla de millora.
  
b) Presentar un pla de millora de la seua explotació, d'acord amb allò que s'assenyala en l'annex II del Reial Decret 613/2001.
  
c) Comprometre's a exercir l'activitat agrària en l'explotació objecte de l'ajuda durant almenys cinc anys comptadors des de la data de concessió de l'ajuda.
  
d) Acreditar que la renda unitària de treball de la seua explotació és igual o superior al 20% de la renda de referència.
  
e) Complir les normes mínimes en matèria de medi ambient, higiene i benestar dels animals, de conformitat amb la normativa comunitària i nacional que es detalla en l'annex 3 d'aquesta ordre, excepte quan el pla de millora inclourà inversions destinades al compliment de normes que hagen entrat en vigor en el termini màxim d'un any anterior a la data de sol·licitud de l'ajuda; en aquest cas es podrà concedir per al compliment un termini de fins a un any des del moment de concessió de l'ajuda.
  
f) Justificar trobar-se al corrent de les seues obligacions fiscals i amb la Seguretat Social quan la inversió auxiliable siga superior a 3.000.000 de pessetes (18.030,36 euros), excepte els titulars persones jurídiques que hauran de fer-ho quan la subvenció total concedida siga superior a 300.000 pessetes (1.803,04 euros).
  
2.2 Les persones físiques hauran de complir, a més:
  
a) Ser agricultor professional, segons la definició del punt 5 de l'article 2 del Reial Decret 613/2001.
  
b) Posseir una capacitació suficient.
  
c) Estar afiliat al règim de la Seguretat Social que corresponga.
  
d) Tenir 18 anys fets i no haver-ne fet els 65.
  
e) Residir a la comarca on radique la seua explotació o en alguna de les comarques limítrofes.
  
2.3 Les persones jurídiques, a més de les assenyalades amb caràcter general, hauran de complir-ne les següents:
  
a) Que l'activitat principal siga l'agrària.
  
b) Que es tracte d'una explotació agrària prioritària o que assolisca aquesta condició amb l'aplicació de les ajudes establides en el Reial Decret 613/2001.
  
Es considera que una persona jurídica pot sol·licitar un pla de millora per a aconseguir la seua condició d'explotació prioritària quan es produïsca algun dels següents supòsits:
  
- Que les inversions auxiliades incrementen la dimensió de l'explotació, expressada en unitats de treball agrari, en quantitat necessària per a l'ocupació dels agricultors professionals o a títol principal exigits per a la consideració d'explotació prioritària.
  
- Que la renda unitària de treball siga inferior al 35% de la renda de referència.
  
3. Quan l'explotació pertanyerà a una comunitat de béns, només podrà ser beneficiària de les ajudes a les inversions mitjançant plans de millora en el cas que existisca un pacte d'indivisió per un període mínim de sis anys a partir de la data de presentació de la sol·licitud, i que un dels comuners, almenys, posseïsca els requisits especificats en els apartats 2.1 i 2.2 d'aquest article.
  
4. Es podran presentar plans de millora simultanis a una primera instal·lació quan se sol·licite en el període comprés entre la sol·licitud i la data en què l'interessat comunica la finalització de les inversions, les dues dates corresponents a l'expedient de primera instal·lació. En aquest cas, el beneficiari queda obligat a complir els requisits exigits als beneficiaris de plans de millora estipulats en els apartats 2.1.a, 2.2.a i 2.2.c d'aquest article a partir de la data en què se certifica la primera instal·lació, dels quals els corresponents a la procedència de rendes hauran de ser acreditats a sol·licitud de l'administració una vegada transcorregut el primer termini de declaració fiscal posterior a la data de certificació.
  
5. En el cas de plans de millora presentats per agricultors joves dins els cinc anys següents a la seua primera instal·lació o simultània a aquesta, podrà se'ls concedir un termini de fins a dos anys des de la data d'aprovació en el primer cas, o des de la data de la seua instal·lació en el segon, per al compliment dels requisits regulats en els apartats 2.1.e i 2.2.b d'aquest article.
  
6. Els tipus i les quanties d'ajuda que es podran concedir a les inversions en les explotacions agràries són els estipulats en els articles 7 a 11, aquests dos inclosos, del Reial Decret 613/2001.
  
El volum d'inversió objecte d'ajuda, incloses les inversions per a la compra de terra, es calcularan d'acord amb la situació inicial de l'explotació. Únicament els plans de millora simultanis a una primera instal·lació es referiran a la situació de l'explotació després de la millora.
  
7. Sense perjudici del límit que per unitat de treball agrari estableix l'article 7 del Reial Decret 613/2001, les persones físiques titulars d'explotacions intensives d'horticultura, floricultura o ornamentals podran obtenir les ajudes corresponents a una inversió màxima complementària de 36.821.503 de pessetes (420.708,47 euros), sempre que aquesta vaja destinada a algun dels aspectes següents:
  
a) Que el pla de millora preveja inversions en tecnologia altament especialitzada.
  
b) Que el pla de millora preveja inversions a fi d'obtenir un valor afegit a la producció de la pròpia explotació en processos de postcollita.
  
Aquests dos aspectes hauran de ser estimats per l'òrgan competent en la resolució de les sol·licituds.
  
8. Una vegada esgotats els tres plans de millora en els sis anys a què fa referència l'article 11 del Reial Decret 613/2001, i certificades les seues inversions, quan la suma de les inversions certificades serà inferior al 75% de la inversió total a què el beneficiari haja tingut dret dins aquest termini, es podrà aprovar un pla de millora addicional la inversió del qual més les tres anteriors certificades no supere els límits d'inversió reglamentàriament establits.
  
9. No podrà aprovar-se un pla de millora sol·licitat pel beneficiari d'un altre pla de millora anterior sense que en la data de la sol·licitud s'haja comunicat la finalització de les inversions i justificat la despesa de l'anterior pla de millora, excepte quan aquest preveja la compra de terres.
  
10. L'ajuda suplementària que s'estableix en el punt 4 de l'article 7 del Reial Decret 613/2001 per als plans de millora els beneficiaris dels quals siguen agricultors joves que ho sol·liciten en els cinc anys següents a la seua primera instal·lació o simultània a aquesta, es concedirà únicament en forma de subvenció de capital o d'amortització del principal del préstec sol·licitat.
  
11. L'absència de rendiments agraris o els fiscalment declarats com a negatius serà raó suficient per a la desestimació de les sol·licituds d'ajudes per a inversions en plans de millora de les explotacions.
  
Article 4. Primera instal·lació d'agricultors joves
  
1. Per a la concessió d'ajudes als agricultors joves que realitzen la seua primera instal·lació, caldrà ajustar-se a les disposicions de la secció segona del capítol II del Reial Decret 613/2001.
  
2. Podran accedir a les ajudes amb qualsevol de les modalitats de primera instal·lació que s'estableixen en l'article 14 del Reial Decret 613/2001 els joves que posseïsquen els requisits següents:
  
a) Tenir en el moment de la seua instal·lació un nivell de capacitació professional suficient o comprometre's a adquirir-lo en el termini de dos anys, des del moment de la instal·lació.
  
b) Instal·lar-se en una explotació que requerisca un volum de treball equivalent almenys a una UTA o comprometre's a assolir aquest volum en un termini màxim de dos anys des de la seua instal·lació. A aquest efecte, l'explotació en la situació prevista en la qual el jove sol·licite realitzar la seua instal·lació haurà de tenir com a mínim la dimensió equivalent a la d'una UTA, segons les equivalències que s'estableixen en l'annex 1 d'aquesta ordre, i en la situació inicial no podrà ser en cap cas igual o superior a la dita dimensió.
  
Quan la instal·lació d'un o més joves es produïsca en una entitat associativa, aquesta haurà de permetre l'ocupació de tantes unitats de treball agrari com socis treballadors tinga la societat, incloses les del jove o joves que s'instal·len.
  
c) Comprometre's a exercir l'activitat agrària durant cinc anys, comptadors des de la data de concessió de l'ajuda.
  
d) Mantenir o fixar la seua residència en la comarca on radique l'explotació o en les comarques limítrofes.
  
e) Que l'explotació complisca les normes mínimes que s'especifiquen en l'annex 3 d'aquesta ordre en matèria de medi ambient, higiene i benestar dels animals en el moment de la concessió d'aquesta ajuda o en el termini màxim de dos anys des de la seua instal·lació.
  
f) Haver fet 18 anys en el moment de la sol·licitud i tenir menys de 40 anys d'edat en la data de concessió de l'ajuda.
  
g) Justificar trobar-se al corrent de les seues obligacions fiscals i amb la Seguretat Social quan la inversió auxiliable siga superior a 3.000.000 de pessetes (18.030,36 euros).
  
3. La sol·licitud de l'ajuda s'haurà de presentar abans de la primera instal·lació o quan aquesta s'haja produït dins els sis primers mesos posteriors a aquella o, si és procedent, dins de l'últim període en què el termini de sol·licitud haja estat tancat. També seran auxiliables les inversions realitzades en els dits terminis per aquells joves que amb explotació preexistent inferior a una unitat de treball agrari sol·liciten ajudes per a la seua instal·lació en l'agricultura. Tot això sense perjudici d'allò que s'estableix en l'apartat f) del punt 2 d'aquest article.
  
No és auxiliable la primera instal·lació sol·licitada per un jove que haja percebut qualsevol tipus d'ajudes estructurals acollides, en el seu moment, en el Reial Decret 808/1987, de 19 de juny, en el Reial Decret 1.887/1991, de 30 de desembre, en el Reial Decret 204/1996, de 9 de febrer, o que haja sigut o siga titular d'una explotació prioritària.
  
No serà auxiliable, així mateix, la primera instal·lació sol·licitada per un jove que durant el període que s'estableix en el punt 2.c d'aquest article es trobe matriculat en cursos corresponents a estudis universitaris de grau mitjà o superior, llevat que els cursen a través de la universitat a distància. Sobre això, l'administració podrà demanar la informació que siga necessària, i el seu incompliment en qualsevol moment del dit període serà motiu suficient per a la revocació i, si és procedent, el reintegrament de les ajudes percebudes.
  
4. La concessió de l'ajuda requerirà la presentació d'un pla d'explotació que reflectirà el grau de viabilitat econòmica i la situació de l'explotació en què queda instal·lat el jove i preveja una renda mesurada en termes de marge net procedent de l'explotació igual o superior al 35% de la renda de referència.
  
5. Seran auxiliables les despeses i inversions de primera instal·lació dels cònjuges de titulars d'explotació que s'instal·len en una explotació en què una dimensió equivalent, com a mínim, a una UTA no procedisca del patrimoni de qualsevol dels dos membres de la societat matrimonial que estiga o haja estat en qualsevol moment sota el règim econòmic de guanys.
  
6. Les ajudes, la seua quantia i les despeses o inversions auxiliables per a la primera instal·lació d'agricultors joves són les estipulades en l'article 15 del Reial Decret 613/2001.
  
Quan entre les despeses o inversions d'un jove que s'instal·le com a soci d'una entitat associativa amb personalitat jurídica titular d'una explotació agrària prioritària figure el concepte d'aportació econòmica del jove a l'entitat, haurà d'especificar quines partides del passiu de la societat van destinades l'aportació i les inversions que, si és procedent, realitzarà la societat amb aquesta aportació del jove.
  
Si les inversions a què es refereix el paràgraf anterior les pagara i fera la societat al seu nom, la justificació de la despesa podrà realitzar-se mitjançant l'acreditació corresponent de l'aportació dinerària del jove a la societat i l'acreditació de la despesa realment efectuada per la societat en les inversions. D'aquesta mateixa manera podrà justificar-se qualsevol altra despesa o inversió auxiliable de la primera instal·lació en entitats associatives previstes en l'apartat e) del punt 2 de l'article 15 del Reial Decret 613/2001, llevat de les destinades a finançar els pagaments de drets hereditaris i els costos financers de préstecs per a capital circulant que no serien auxiliables amb aquesta modalitat d'instal·lació.
  
El termini d'amortització dels préstecs que puguen derivar-se d'aquest tipus d'incorporació es calcularan d'acord amb les inversions a realitzar, i es considerarà com a bé moble tota la quantitat de la despesa auxiliable que no quedara inequívocament assignada a cap inversió concreta.
  
En qualsevol cas, el préstec a què pot accedir un jove que s'instal·la mitjançant l'aportació dinerària a una societat no podrà tenir un període d'amortització superior a 10 anys, amb dos de cadència.
  
7. L'import màxim del principal a què es pot accedir per al finançament de les inversions o despeses per a la primera instal·lació de joves en l'agricultura és de 81.632.419 de pessetes (162.273,27 euros).
  
8. A l'efecte de l'aplicació del Reial Decret 613/2001, es considera com a data d'instal·lació d'un agricultor jove amb dret a les ajudes que s'estableixen amb aquesta finalitat, per l'ordre que a continuació es relaciona, la següent:
  
a) La de l'alta en la Seguretat Social o la del canvi a nova secció o règim de la Seguretat Social per motiu de la incorporació del jove a l'agricultura.
  
b) La de l'alta en Hisenda del cens agrari pel mateix motiu, quan no es produïsca el supòsit anterior.
  
c) Si no es produïra cap dels anteriors supòsits, la de la comunicació a l'administració de la finalització de les inversions o, si no n'hi ha, la de la certificació.
  
9. A la Comunitat Valenciana no seran auxiliables les inversions que per a la primera instal·lació de joves es preveu en el Reial Decret 613/2001 per a l'adquisició o el condicionament de vivendes.
  
Article 5. Limitacions a les inversions i inversions exceptuades
  
1. Les ajudes a les inversions en explotacions agràries i de primera instal·lació d'agricultors joves es podran denegar quan aquestes tinguen per efecte incrementar la producció en l'explotació de productes que manquen d'eixides normals al mercat.
  
En tot cas, la concessió de les ajudes quedarà condicionada a les disposicions referents a l'ordenament i a la planificació general de l'activitat agrària, en especial a les referides a limitacions sectorials de la producció i a les establides en l'annex I del Reial Decret 613/2001.
  
Per a l'aplicació en el sector ramader, en les espècies de bestiar boví de llet, i nodrisses, bestiar oví i bestiar cabrum, s'entendrà com a disponibilitat suficient de quotes o primes en una explotació quan del total de caps susceptibles de disposar aquestes quotes o primes, almenys puguen acreditar-la el 75%. A aquest efecte, es considerarà, en el cas de boví de llet, que cada 4.800 quilos de llet habilita la quota d'una vaca. Quan en el moment de la certificació de les inversions s'acredite en un percentatge inferior al que s'hi estableix, la totalitat de les inversions ramaderes auxiliades quedarà reduïda en la proporció resultant entre caps amb prima o quota i el nombre total de caps susceptibles de tenir-ne.
  
2. En les ajudes establides en aquesta norma, destinada a inversions en plans de millora, no seran auxiliables, així mateix, les previstes en el punt 2 de l'article 5 del Reial Decret 613/2001.
  
3. Únicament serà auxiliable l'adquisició d'animals vius de l'espècie porcina, aus de corral i vedells d'abastiment quan aquesta inversió estiga destinada a la primera instal·lació d'agricultors joves i no implique això un increment del nombre de places.
  
4. Únicament seran auxiliades les inversions en les espècies animals les granges de les quals són d'inscripció obligatòria en la llista d'explotacions ramaderes de la Comunitat Valenciana i que s'especifiquen en l'annex 4 d'aquesta ordre. Això sense perjudici del que s'estableix en la disposició transitòria segona.
  
5. No serà auxiliable en cap cas l'adquisició de segona mà de maquinària agrària ni de vehicles.
  
6. En explotacions la dimensió prevista de les quals siga inferior a l'equivalent a dues unitats de treball agrari, la inversió en maquinària agrària autopropulsada i vehicles, en el seu conjunt, no podrà ser superior a 3.000.000 de pessetes (18.030,36 euros).
  
7. Els costos de compra d'equip de segona mà, sense perjudici del que s'estableix en el punt 5 d'aquest article, seran auxiliables quan el venedor de l'equip facilite una declaració sobre l'origen i confirme que durant els últims set anys no s'ha comprat amb finançament públic. El preu de compra no serà superior al valor de mercat i serà inferior al cost d'un equip nou semblant.
  
8. El valor dels edificis i les construccions agràries permanents o el seu condicionament podrà ser auxiliat quan estiguen ubicades en terreny propietat del beneficiari o quan la propietat s'adquirisca mitjançant les inversions auxiliades. En cas contrari, el límit d'inversió auxiliable serà de 5.000.000 de pessetes (30.050,61 euros).
  
9. Les inversions sol·licitades per a la transformació de secà en regadiu o qualsevol inversió que depenga de tal transformació no seran auxiliables si no s'acredita el dret o la concessió d'aigua a les parcel·les objecte de la inversió.
  
10. Les ajudes a qualsevol inversió sobre un proindivís es limitaran al percentatge en què el beneficiari participa sobre la titularitat del proindivís i justificada mitjançant documents emesos al seu nom. Serà necessari en aquest cas que existisca autorització per part de la totalitat de la resta de proindivisaris per a la realització de les inversions proposades.
  
11. Les inversions sol·licitades hauran d'ajustar-se a les necessitats de l'explotació i a l'objecte per al qual es concedeixen les ajudes; es podran desestimar si, a sol·licitud de l'instructor, el beneficiari no en justifica prou la necessitat mitjançant una memòria elaborada per un tècnic competent i visada pel col·legi professional corresponent.
  
12. No seran auxiliables en les ajudes establides per als plans de millora les despeses originades per la redacció de projectes tècnics ni, en cap cas, les quantitats pagades en concepte de l'impost del valor afegit.
  
Capítol III
  
Acreditacions
  
Article 6. Documents acreditatius
  
1. La titularitat d'una explotació s'acreditarà mitjançant la informació cadastral que a tal efecte disposa l'òrgan instructor dels expedients. Quan aquesta no coincidisca amb la manifestada per l'interessat, s'admetrà com a prova un certificat recent de la Gerència Territorial de Cadastre o una nota simple de registre recent, en cas de propietat. Tot això a nom del titular o cònjuge quan el règim econòmic de la societat matrimonial siga de guanys.
  
L'arrendament o parceria s'acreditarà mitjançant contracte escrit i liquidat de l'impost de transmissió patrimonial corresponent.
  
També serà document acreditatiu suficient de la titularitat el certificat definitiu d'explotació prioritària que haja estat expedit en data posterior al dia 1 de gener de l'any 2000, sempre que aquesta continue d'alta en el Registre d'Explotacions Prioritàries i corresponga a l'últim certificat o modificació aprovada.
  
La titularitat del bestiar s'acreditarà mitjançant el llibre d'explotació ramadera actualitzat.
  
Segons les disposicions del Codi Civil, la data d'un document privat no es comptarà respecte de tercers, sinó des del dia en què haja estat incorporat o inscrit en un registre públic, des de la mort de qualsevol dels qui el van firmar, o des del dia en què es va lliurar a un funcionari públic per raó del seu ofici.
  
2. Les rendes totals i de l'activitat agrària s'acreditaran amb els rendiments nets corresponents que s'hagen declarat fiscalment en l'últim exercici; s'exclouran del còmput els increments i les disminucions patrimonials, i es podrà tenir en compte la mitjana aritmètica dels rendiments nets de l'última declaració de l'impost sobre la renda de les persones físiques i els de dos dels tres últims exercicis anteriors a l'esmentat.
  
A aquest efecte, no es tindran en consideració les declaracions complementàries efectuades amb posterioritat a la data de sol·licitud de les ajudes.
  
La renda total del titular de l'explotació o de les persones que hagen d'acreditar-les es considerarà tot excloent els guanys i les pèrdues patrimonials. A aquest efecte, s'imputarà al titular de l'explotació:
  
a) La renda de l'activitat agrària de l'explotació.
  
b) Les rendes procedents d'altres activitats empresarials o professionals, així com les rendes procedents del treball desenvolupat fora de l'explotació, incloses les pensions i els havers passius que fiscalment hi haja obligació de declarar.
  
c) El 50% de les rendes del capital mobiliari i immobiliari, en el cas de règim de guanys, i el 100% de les seues rendes privatives.
  
Quan siga substancial per a la verificació de les condicions necessàries per a l'aprovació de la sol·licitud d'ajudes, l'interessat haurà d'acreditar suficientment la procedència i quantia dels ingressos del rendiment de treball personal de la seua declaració de l'impost de la renda de les persones físiques.
  
3. Es considera que el titular d'una explotació posseeix un nivell de capacitació agrària suficient mitjançant l'acreditació de:
  
a) Títol acadèmic de branca agrària, com a mínim, de Formació Professional de primer cicle.
  
b) Diplomat de Capatàs Agrícola emés pel Ministeri d'Agricultura, Pesca i Alimentació.
  
c) Diploma o certificat de curs o cursos en matèria agrària impartits per institucions públiques i privades en què s'acredite el temari impartit, les hores lectives i les dates de la realització, per un mínim de 120 hores.
  
d) Experiència professional en l'activitat agrària per un mínim de tres anys que, al seu torn, es demostrarà per algun dels documents següents:
  
\* Informe de vida laboral.
  
\* Declaracions de l'impost sobre la renda de les persones físiques de tres anys distints en les quals el peticionari conste com a declarant de rendes agràries.
  
En cas de no posseir els tres anys d'experiència professional serà vàlida l'acreditació de 40 hores lectives en cursos de formació professional agrària per cada any de carència.
  
4. L'edat i la residència del titular s'acreditaran mitjançant fotocòpia compulsada del document nacional d'identitat. En cas de no coincidència, s'admetran certificats de naixement, per a l'edat, o d'empadronament per a la residència.
  
5. L'afiliació a la Seguretat Social s'acreditarà mitjançant fotocòpia compulsada de la cartilla en el règim que li corresponga amb els criteris que a continuació s'estableixen i la justificació del pagament dels últims tres mesos a la Seguretat Social. En qualsevol cas s'haurà d'acreditar, si amb la cartilla no fóra suficient, el règim, la secció o l'activitat per la qual es cotitza mitjançant certificat de la Tresoreria General de la Seguretat Social o qualsevol document fefaent.
  
Els criteris d'afiliació a què es fa referència són:
  
a) Afiliació al règim especial agrari de la Seguretat Social per compte propi o en el règim especial de treballadors per compte propi o autònoms en funció de la seua activitat agrària.
  
b) Serà admissible l'afiliació en el règim especial agrari per compte alié dels agricultors professionals els ingressos dels quals per treballs agraris de fora de la seua explotació siguen superiors als obtinguts en l'explotació de què és titular, o que en el moment de la sol·licitud acredite ser assalariat per una empresa agrària mitjançant document de cotització de l'empresa a la Seguretat Social pel sol·licitant o certificat de la Seguretat Social que ho acredite.
  
c) Els agricultors que es consideren professionals i que no estiguen emmarcats en els règims anteriors de la Seguretat Social, podran estar-ho en el que corresponga a alguna de les activitats exercides en la seua explotació, incloses les complementàries.
  
6. El fet de trobar-se al corrent de les obligacions fiscals i amb la Seguretat Social s'acreditarà mitjançant certificats de l'Agència Tributària i de la Tresoreria General de la Seguretat Social, respectivament.
  
7. La mà d'obra pròpia i familiar s'acreditarà, si és procedent, mitjançant fotocòpia compulsada de la cartilla de la Seguretat Social del titular; es considerarà com a mà d'obra familiar del titular de l'explotació la de fins al segon grau inclòs, per consanguinitat o afinitat i, si és procedent, per adopció, que convisquen a la seua llar i estiguen a càrrec seu i que, ocupats en la seua explotació, no tinguen l'obligació d'afiliar-se al corresponent règim de la Seguretat Social.
  
8. La mà d'obra assalariada s'acreditarà mitjançant fotocòpia compulsada dels TC-1 i TC-2, o document de cotització requerit per la Seguretat Social, dels últims dotze mesos anteriors disponibles a la data de la sol·licitud.
  
També podrà acreditar-se la mà d'obra assalariada procedent d'una empresa de serveis quan existisca justificació de la despesa generada per aquesta amb especificació del temps ocupat en l'explotació, parcel·les o cultiu en què s'ha ocupat.
  
Així mateix, i sobre la base de la pràctica habitual del sector citrícola a la Comunitat Valenciana, s'entendrà com a justificada la mà d'obra ocupada en la recol·lecció de cítrics fins a un màxim del 40% de les unitats de treball agrari ocupades en l'explotació pel dit cultiu. Excepcionalment, i fins al mateix percentatge, com a màxim es podrà utilitzar el mateix criteri per a altres productes quan la recol·lecció no la pague efectivament el titular i el seu cost vaja implícit en el preu de compravenda a què liquide el comerç o cooperativa. En aquest segon cas, l'instructor de l'expedient podrà sol·licitar acreditació suficient per a l'aplicació.
  
9. El compliment de les normes mínimes en matèria de medi ambient s'acreditarà mitjançant un informe del tècnic instructor i el compliment de les normes mínimes d'higiene i benestar dels animals per mitjà d'un informe dels serveis veterinaris de la Conselleria d'Agricultura, Pesca i Alimentació.
  
Capítol IV
  
Càlculs i índexs
  
Article 7. Càlcul de les unitats de treball agrari (UTA)
  
1. De les explotacions familiars.
  
1.1 Quan el titular siga persona física, per quantificar les unitats de treball agrari totals aportades a l'explotació es computarà la que corresponga d'acord amb els mòduls que s'estableixen en l'annex 1 d'aquesta ordre.
  
La diferència entre les unitats de treball agrari totals i les d'aportació pròpia i familiar es consideraran procedents de la mà d'obra assalariada.
  
1.2 No obstant això, quan la dimensió de l'explotació siga superior a l'equivalent a sis vegades la dimensió d'una unitat de treball agrari, segons els mòduls de l'annex I, aquests no seran d'aplicació i en aqueix cas es computarà el nombre d'unitats de treball assalariat i el de la mà d'obra pròpia i familiar del titular de l'explotació acreditades segons el que s'estableix en els punts 7 i 8 de l'article 6 d'aquesta ordre.
  
En aquest cas podrà estimar-se amb criteris tecnicoeconòmics fins a un màxim de 0,5 unitats de treball agrari pel primer treballador i fins a 0,25 unitats de treball agrari per cadascun dels altres membres.
  
1.3 En qualsevol cas, en absència de treballadors assalariats fixos, el treball del titular es podrà computar per una unitat de treball agrari, quan no es tinga una altra dedicació retribuïda.
  
2. De les explotacions associatives.
  
Quan el titular siga persona jurídica, únicament es computarà el nombre d'unitats de treball agrari aportades pels socis i assalariats no socis acreditats, tots ells mitjançant la corresponent cotització a la Seguretat Social, sense perjudici d'allò que s'estipula en el punt 8 de l'article 6 d'aquesta ordre.
  
3. Quan l'activitat de l'empresa agrària siga inferior a un any es podrà, en tot cas, estimar la mà d'obra sobre la base de l'equivalent, per la seua dimensió, que s'estableix en l'annex 1 d'aquesta ordre.
  
Article 8. Càlcul del marge net de l'explotació
  
Tant en les explotacions de titulars persones físiques com jurídiques, el marge net de l'explotació es calcularà com a resultat de restar les despeses fixes de l'explotació, excepte les atribuïdes a la retribució dels capitals propis i del treball familiar, de la suma dels marges bruts de les activitats productives de l'explotació.
  
A aquest efecte, seran d'aplicació els marges bruts de cada activitat productiva que es modulen en l'annex 1, que no podran variar més del 20%, i es consideraran com a despeses fixes les que s'indiquen en l'annex 2, ambdós d'aquesta ordre.
  
Els mòduls de les activitats productives que no estiguen relacionades en l'annex 1 hauran de figurar en el pla de millora o d'explotació del sol·licitant i ser aprovats per la Conselleria d'Agricultura, Pesca i Alimentació.
  
Article 9. Càlcul de la renda unitària de treball
  
1. La renda unitària de treball, entesa com el rendiment econòmic generat en l'explotació agrària que s'atribueix a la unitat de treball, s'obté dividint entre el nombre total d'unitats de treball agrari dedicades a l'explotació, calculades amb els criteris que s'especifiquen en l'article 7 d'aquesta ordre, la xifra de sumar el marge net de l'explotació, calculada amb els criteris que s'especifiquen en l'article 8, i l'import dels salaris pagats.
  
2. La mà d'obra assalariada i pròpia es valora en 5.000 pessetes/jornal (30,05 euros/jornal).
  
3. Els mòduls i les quanties establits en aquest capítol podran actualitzar-se anualment amb criteris tecnicoeconòmics. L'actualització haurà de ser autoritzada per l'òrgan competent en la concessió de les ajudes sol·licitades.
  
4. En qualsevol cas, els titulars de les explotacions podran sol·licitar la determinació de la renda unitària de treball amb base en les dades de la seua comptabilitat documentalment acreditades i, si és procedent, de la documentació relativa a la Seguretat Social.
  
Article 10. Renda de referència i unitat de treball agrari
  
1. La renda de referència serà la fixada per a cada any pel Ministeri d'Agricultura, Pesca i Alimentació, i publicada en el Boletín Oficial del Estado.
  
2. La unitat de treball agrari és el treball efectuat per una persona durant 1.920 hores a l'any en l'activitat agrària.
  
Capítol V
  
Tramitació i finançament
  
Article 11. Sol·licitud i terminis
  
1. Les sol·licituds d'ajuda previstes en aquesta ordre es presentaran a les oficines comarcals i als serveis territorials de la Conselleria d'Agricultura, Pesca i Alimentació, i en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La Conselleria d'Agricultura, Pesca i Alimentació facilitarà models normalitzats de sol·licitud, els quals es podran trobar en les oficines comarcals d'aquesta, en els centres PROP de la Generalitat Valenciana o en el web d'aquesta (http://www.gva.es).
  
2. Es presentarà una sol·licitud per cada línia de què es pretenga obtenir ajudes, a la qual s'acompanyarà la documentació i acreditació dels requisits exigits per a cada una d'aquestes quan no haja estat aportada en una altra sol·licitud presentada en el mateix exercici econòmic.
  
Juntament amb la sol·licitud es presentarà, així mateix:
  
a) Persona física: fotocòpia del document nacional d'identitat del titular i del cònjuge i cotitulars en cas que n'hi haja.
  
b) Agrupació de persones físiques: fotocòpia de la targeta d'identificació fiscal, compromís d'indivisió per període de sis anys, acta o escriptura de constitució i reglament de funcionament, acord per a sol·licitar les ajudes, nomenament de representant i el document nacional d'identitat de cadascun dels membres.
  
c) Persona jurídica: fotocòpia de la targeta d'identificació fiscal, escriptura de constitució i còpia d'estatuts, còpia dels poders que acrediten el representant per a firmar la sol·licitud i la resta de documents relacionats amb l'expedient.
  
Certificat de components de la societat, en la qual, amb caràcter general, haurà de contenir la identificació de socis i el seu número d'identificació fiscal.
  
d) Manteniment de tercers on figuraran les dades bancàries on vol que la Generalitat Valenciana realitze la transferència de la subvenció de capital.
  
e) Pla cadastral o croquis de la parcel·la o les parcel·les on es pretén realitzar les inversions, amb indicació expressa del municipi, el polígon i les parcel·les afectades. Si procedeix, s'indicaran les inversions a realitzar en cada parcel·la cadastral.
  
3. La presentació de sol·licituds per a les ajudes a inversions en plans de millora i de primera instal·lació de joves agricultors, sense perjudici del que s'estableix en la disposició transitòria primera, haurà d'efectuar-se per a cada anualitat entre el dia 1 de novembre de l'any anterior i el dia 31 de gener d'aqueix any, i quedarà, per tant, condicionada la concessió al fet que els pressupostos de la Generalitat Valenciana de cada any i, si s'escau, les modificacions posteriors, habiliten els crèdits contrets en els exercicis anteriors que no s'hagen satisfet.
  
4. Sobre els expedients d'ajuda es dictarà resolució en un termini màxim de sis mesos a partir de la data de presentació de la sol·licitud. En cas de no produir-se resolució en aquest termini, s'entendrà el silenci administratiu com a denegatori.
  
5. Abans que transcórrega un mes a partir de l'últim dia del termini de presentació de sol·licituds, vistes les ajudes que corresponen a les sol·licituds presentades, i sense perjudici del tracte preferent a què fa referència el punt 2 de l'article 20 del Reial Decret 613/2001, si aquestes foren superiors a les possibilitats pressupostàries de cada any per a la concessió d'ajudes que regula aquesta ordre, la Conselleria d'Agricultura, Pesca i Alimentació dictarà resolució desestimatòria per aqueix motiu, sobre la base d'allò que s'estableix en l'article 28 del Text Refós de la Llei d'Hisenda Pública, de 26 de juny de 1991.
  
En aquest supòsit es desestimaran les sol·licituds presentades amb data de registre d'entrada en l'administració posterior a la data fins a la qual existisca prou dotació pressupostària, i es prioritzaran en aquesta data, si això fóra necessari, les sol·licituds d'ajudes a la primera instal·lació d'agricultors joves en primer lloc, i les inversions en plans de millora en municipis inclosos a les zones desfavorides, després.
  
La desestimació de sol·licituds per falta de pressupost no concedeix cap prioritat ni dret a les sol·licituds presentades en anys posteriors per l'interessat, ni eximeix en aquest cas de l'obligació de començar el procediment amb una nova sol·licitud a la qual caldrà adjuntar l'acreditació i els documents exigibles en aquell moment.
  
6. El sol·licitant haurà de programar la realització de les inversions subvencionades que podran executar-se dins l'exercici pressupostari en què se sol·licita la subvenció o en l'exercici següent. En el primer cas, les inversions hauran d'estar finalitzades i justificades abans del dia 1 de novembre de l'exercici corresponent.
  
Sense perjudici del que s'estableix en el paràgraf anterior, el termini màxim d'execució de les inversions serà d'un any a partir de l'endemà de la data de comunicació de la resolució aprovatòria, i es podrà sol·licitar motivadament amb anterioritat a la conclusió del dit termini una pròrroga no superior a tres mesos, sol·licitud que haurà de ser estimada per la Conselleria d'Agricultura, Pesca i Alimentació.
  
La finalització de les inversions en anualitat distinta a la resolta, sempre que aquesta es produïsca dins del termini màxim d'execució en els termes indicats en el paràgraf anterior, comportarà l'obligació per part del beneficiari de sol·licitar el canvi d'anualitat de la subvenció de capital corresponent, amb indicació del motiu pel qual no s'ha complit el programa de realització de les inversions.
  
7. La documentació que es presente haurà d'acreditar que es compleixen els requisits exigibles en la data de la sol·licitud, i el fet que no s'esdevinga així serà motiu de desestimació.
  
8. Els expedients de les ajudes previstes en aquesta ordre es tramitaran a través de la Direcció General de Modernització d'Estructures Agràries, i seran competents en la instrucció els serveis territorials i el personal tècnic adscrit a les oficines comarcals de la Conselleria d'Agricultura, Pesca i Alimentació.
  
Article 12. Inversió auxiliable
  
Per a les ajudes regulades per mitjà d'aquesta ordre, la inversió auxiliable haurà de ser aprovada mitjançant resolució per la Conselleria d'Agricultura, Pesca i Alimentació amb els criteris següents:
  
1. La inversió auxiliable s'aprovarà sobre la base d'un pressupost o factura proforma en les quals figurarà el mesurament de les unitats auxiliades i el seu preu unitari corresponent.
  
2. Les inversions en béns immobles de naturalesa rústica s'aprovaran sobre la base de les quantitats estipulades en els corresponents compromisos de compravenda, arrendament o altres.
  
Les inversions auxiliables en béns immobles no ubicats en sòl rústic requeriran la valoració efectuada per una societat de taxació homologada pel Banc d'Espanya. En el cas que el dit document no es presente abans de la concessió de l'ajuda, haurà de presentar-se obligatòriament abans de la certificació de les inversions, prenent com a inversió auxiliable, si la peritada i l'aprovada no coincideixen, el menor d'aquests dos valors. Quan hi haurà cap edificació a l'immoble i la sol·licitud d'ajudes siga per a inversions en plans de millora, la valoració haurà de distingir el valor del sòl de la resta de l'immoble.
  
3. En el pressupost haurà de figurar el cost total de les inversions, incloent-hi, si s'escau, la mà d'obra pròpia i familiar.
  
No obstant això, es farà constar en el pla de millora la part del pressupost, expressat en import dinerari, corresponent a la mà d'obra pròpia i familiar a utilitzar en l'execució de les inversions, que no haurà de superar la quantitat de 1.825.000 pessetes (10.968,47 euros) per unitat de treball agrari pròpia o familiar, inclosa en aquesta quantitat la possible utilització de maquinària pròpia. La dita quantitat podrà imputar-se a cadascuna de les persones susceptibles d'això.
  
Únicament és possible pressupostar mà d'obra pròpia i familiar quan existisquen inversions que ho permeten.
  
A aquest efecte, s'entendrà com a mà d'obra pròpia i familiar l'estipulada en els punts 7 i 8 de l'article 6 d'aquesta ordre. En el cas de persones jurídiques, la dels socis assalariats en l'explotació.
  
4. En qualsevol cas, la inversió auxiliable no superarà la que, en cada cas, s'estableix en el Reial Decret 613/2001.
  
5. Quan es produïsquen modificacions del programa d'inversions aprovat, aquestes no seran subvencionables o se subvencionaran a través d'un pla de millora alternatiu que se sol·licite en termini, o complementari de l'aprovat, excepte aquelles en què el tècnic instructor reconega implícitament la seua validesa tècnica i econòmica mitjançant un informe i el certificat corresponent. En el cas de sol·licitar un pla de millora complementari, l'import de les inversions definitivament previstes no podrà superar les inicialment aprovades.
  
6. La Conselleria d'Agricultura, Pesca i Alimentació podrà exigir la presentació d'un projecte redactat per un tècnic competent i visat pel col·legi professional corresponent en aquells casos en què altres instàncies ho requerisquen per a l'execució de les inversions previstes, o quan al seu parer comporten especial complexitat o risc.
  
Article 13. Iniciació de les inversions i despeses auxiliades
  
1. Seran auxiliables les inversions realitzades amb posterioritat a la resolució de concessió de l'ajuda sol·licitada i, si s'escau, aquelles que es realitzen amb posterioritat a la data de formalització de la sol·licitud i sobre les quals existisca certificat de tècnic competent per a la instrucció de les ajudes en què es faça constar la no-iniciació de les inversions en la dita data, sempre que es dicte resolució aprovatòria d'ajuda a les inversions. Tot això sense perjudici dels casos previstos en el punt 2 de l'article 13 del Reial Decret 613/2001, sobre primera instal·lació d'agricultors joves.
  
Article 14. Justificació de les inversions
  
Per a les distintes ajudes regulades per mitjà d'aquesta ordre, la justificació de les inversions es realitzarà amb els criteris següents:
  
1. Per regla general, els pagaments realitzats pel beneficiari hauran de justificar-se mitjançant factures originals pagades. En els casos en què açò no siga possible, els pagaments es justificaran per mitjà de documents comptables de valor probatori equivalent. En aquest segon cas es considerarà document comptable de valor probatori equivalent el que puga acreditar-se mitjançant intermediació bancària o el que poguera figurar inequívocament en comptabilitat subjecta al corresponent registre mercantil o societari.
  
2. Quan la inversió auxiliada siga la de compra o arrendament de terres s'aportarà, a més, escriptura pública inscrita en el registre de la propietat, en cas de compra, i la liquidació de l'impost de transmissions patrimonials en el cas d'arrendament; en aquests dos casos haurà de figurar l'import de la transmissió.
  
3. La màxima mà d'obra pròpia i familiar de l'explotació que podrà justificar-se serà el menor valor entre el que s'indica en el punt 3 de l'article 12 d'aquesta disposició i el valor corresponent al de la mà d'obra pròpia i familiar calculada segons el que s'estableix en el punt 8 de l'article 7 d'aquesta ordre, ocupada durant la quantitat de dies naturals transcorreguts des que el beneficiari pot iniciar les inversions fins a la data de comunicació de la finalització d'aquestes, valorant el jornal en 5.000 pessetes (30,05 euros), inclosa la possible utilització de maquinària pròpia.
  
Article 15. Certificacions
  
1. Conclosa la inversió o l'acció objecte d'ajuda, tot beneficiari està obligat a comunicar-ho per escrit a l'òrgan instructor de l'expedient, amb anterioritat a la conclusió del termini concedit per a la realització.
  
2. Els beneficiaris d'ajudes subjectes a qualsevol tipus d'inversions presentaran la justificació de les inversions d'acord amb el que s'estipula en l'article 14 d'aquesta ordre.
  
3. Les inversions subjectes a declaració o estimació d'impacte ambiental hauran de presentar per a la certificació de les inversions la resolució corresponent de l'administració competent; l'incompliment d'això serà motiu de la revocació de les ajudes concedides per a les inversions afectades per aquest tràmit.
  
4. Les inversions subjectes a llicència d'obres hauran de presentar per a la certificació de les inversions tal llicència; l'incompliment d'això serà motiu de la revocació de les ajudes concedides per a les inversions afectades per aquest tràmit.
  
5. Els beneficiaris que hagen obtingut ajudes en forma de bonificació d'interessos hauran de presentar en el moment de la certificació una fotocòpia de la pòlissa del préstec formalitzat o renúncia de les ajudes derivades d'aquest, sense que aquestes puguen pagar-se en qualsevol altra forma de subvenció.
  
6. Els beneficiaris d'una ajuda per a la primera instal·lació de joves que no hagen acreditat en el moment de la sol·licitud estar donats d'alta en la Seguretat Social, segons el que s'estipula en el punt 5 de l'article 6 d'aquesta ordre, hauran d'acreditar-ho en el moment de la certificació.
  
7. Els beneficiaris d'una ajuda per a la primera instal·lació de joves que no hagen acreditat en el moment de la sol·licitud rendes agràries, les hauran d'acreditar en el moment de la certificació o, en el seu lloc, estar donat d'alta o haver sol·licitat l'alta censal en l'activitat agrària.
  
8. Per procedir al pagament de les ajudes, caldrà que un funcionari competent en la instrucció de l'expedient certifique la realització de les inversions per a les quals s'haja concedit l'ajuda, o del compliment dels compromisos i les obligacions adquirides. El certificat expressarà les inversions o accions realitzades i la quantia de l'ajuda que li corresponga, i caldrà deduir-ne, si és procedent, la part proporcional a la inversió no realitzada, o a la inversió no justificada, sense perjudici que, per incompliment de l'objecte de l'ajuda concedida, es puga emetre l'informe pertinent per a la revocació d'anul·lació de les ajudes aprovades.
  
Article 16. Finançament
  
1. Les subvencions concedides a càrrec dels pressupostos de la Generalitat Valenciana a l'empara d'aquesta ordre estaran finançades a càrrec del capítol VII del programa 531.10, línia TO193000, dels seus pressupostos.
  
2. Les quanties totals màximes de les ajudes previstes en aquesta ordre es faran públiques anualment, d'acord amb els pressupostos de la Generalitat Valenciana corresponents a cada exercici, mitjançant ordre de la Conselleria d'Agricultura, Pesca i Alimentació.
  
Segons es disposa en l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, la concessió de les subvencions estarà condicionada a l'existència en els pressupostos de l'any 2002 de crèdit adequat i suficient amb aquesta finalitat.
  
Així mateix, segons l'ordre esmentada, tots els actes dictats s'entendran condicionats al fet que, en dictar la resolució de concessió, subsistisquen les mateixes circumstàncies de fet i de dret existents en el moment en què van ser produïts aquells actes.
  
3. La Generalitat Valenciana i el Ministeri d'Agricultura, Pesca i Alimentació podran establir procediments de coordinació i d'avaluació, així com els mecanismes de compensació financera entre ambdues administracions, per complir el percentatge de participació de cada una d'elles o, si és procedent, el que procedisca en aplicació del corresponent programa operatiu aprovat per la Unió Europea i les seues modificacions, i es realitzaran les compensacions i transferències entre administracions que a tal efecte pertoquen.
  
Article 17. Règim supletori
  
En tot allò no regulat expressament en aquesta ordre, caldrà ajustar-se a les disposicions del Reial Decret 613/2001, llevat de la secció quarta del capítol II d'aquest, que no és d'aplicació a la Comunitat Valenciana fins que de forma expressa es determine.
  
DISPOSICIONS ADDICIONALS
  
Primera
  
A la Comunitat Valenciana, seran d'aplicació les disposicions dels capítols III i IV d'aquesta ordre per a la certificació d'explotacions prioritàries.
  
Segona
  
Periòdicament, la Conselleria d'Agricultura, Pesca i Alimentació facilitarà informació a les organitzacions professionals agràries, a través de la comissió que es constituirà a l'efecte, sobre l'aplicació i evolució de les ajudes que es regulen en aquesta ordre.
  
Tercera
  
Es delega en el director general de Modernització d'Estructures Agràries l'exercici de la competència per resoldre les sol·licituds presentades a l'empara d'aquesta ordre, liquidar les obligacions i proposar-ne el pagament.
  
DISPOSICIONS TRANSITÒRIES
  
Primera
  
El termini d'admissió de sol·licituds d'ajudes corresponents a l'exercici 2002 s'estableix des del dia d'entrada en vigor d'aquesta ordre fins al 15 de març de l'any 2002, aquests dos inclosos.
  
Segona
  
En la convocatòria d'ajudes de l'exercici 2002, i únicament en aquest exercici, es podran auxiliar inversions en granges amb espècies distintes a les especificades en l'annex 4 quan aquestes se sol·liciten per a una primera instal·lació d'agricultors joves, en tot cas, i per als plans de millora d'explotacions que en els cinc anys anteriors a la data de la sol·licitud hagen obtingut ajudes estructurals amb inversions en les dites espècies. Seran d'aplicació, en aquest cas, els mòduls tecnicoeconòmics aprovats per a la convocatòria de l'any 2001.
  
Tercera
  
En la convocatòria d'ajudes de l'exercici 2002, i únicament en aquesta, es podran auxiliar inversions en explotacions agràries la dimensió de les quals, a què es fa referència en l'apartat 2.1.a de l'article 3 i en l'apartat 2.b de l'article 4 d'aquesta ordre, siga superior a l'exigida en la convocatòria de l'any 2000 i inferior a les establides en aquesta norma, en aquest cas seran d'aplicació els mòduls tecnicoeconòmics publicats en l'Ordre de 2 de juny de 2000, de la Conselleria d'Agricultura Pesca i Alimentació, per a l'aplicació a la Comunitat Valenciana del Reial Decret 204/1996, de 9 de febrer.
  
DISPOSICIÓ DEROGATÒRIA
  
Queden derogades les disposicions d'igual o inferior rang que s'oposen a les disposicions d'aquesta ordre i, de forma particular, l'Ordre de 2 de juny de 2000, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 204/1996, de 9 de febrer, sobre millores estructurals i modernització de les explotacions agràries (DOGV de 12.06.2000).
  
DISPOSICIONS FINALS
  
Primera
  
Es faculta el director general de Modernització d'Estructures Agràries perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 20 de desembre de 2001
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
ANNEX 3
  
Normes mínimes mediambientals
  
Per als sectors de producció vegetal caldrà mantenir les pràctiques següents:
  
- Prohibició de la crema de restoll o pastures de collita, llevat del restoll d'arròs pels problemes fitopatològics que se'n derivarien en el control del Chilo suppressalis i Pyricularia orizae, principalment.
  
- Prohibició de conreu convencional a favor de pendent.
  
- L'aplicació de l'adobament mineral haurà de tenir en compte les recomanacions comarcals i locals emeses pels serveis tècnics de la Conselleria d'Agricultura, Pesca i Alimentació.
  
- Les restes de podes, plàstics usats i altres materials residuals s'hauran de retirar de les parcel·les i dipositar-les a llocs adequats.
  
- A la zona de pastures, especialment on hi ha un clar risc d'incendi, caldrà recomanar el conreu d'una franja perimetral de tres metres.
  
- En l'ús de pesticides i herbicides caldrà respectar les indicacions dels fabricants i retirar els residus una vegada efectuada l'aplicació corresponent.
  
Per a les produccions ramaderes:
  
- Caldrà exigir que els femers siguen estancs, evitant lixiviats. Aquests femers tindran prou capacitat d'emmagatzematge, tenint en compte els períodes d'eixida i distribució
  
Normes mínimes d'higiene i benestar dels animals:
  
Caldrà acomplir les disposicions següents:
  
- Ordre de 21 d'octubre de 1987, per la qual s'estableixen normes mínimes per a la protecció de gallines ponedores en bateria (BOE número 269, de 10.11.1987), modificada per mitjà de les ordres de 29 de gener de 1990 i de 21 de juny de 1991.
  
- Reial Decret 1.047/1994, de 20 de maig, referent a les normes mínimes per a la protecció de vedells (BOE número 161, de 07.07.1994), modificat per mitjà del Reial Decret 229/1998, de 16 de febrer (BOE número 41, de 17.02.1998).
  
- Reial Decret 1.048/1994, de 20 de maig, referent a les normes mínimes per a la protecció de porcs (BOE número 161, de 07.07.1994).
  
- Reial Decret 54/1995, de 20 de gener, sobre la protecció d'animals en el moment del seu sacrifici o matança (BOE número 39, de 15.02.1995).
  
- Decret 324/2000, de 3 de març, pel qual s'estableixen normes bàsiques d'ordenament de les explotacions porquines.
  
- Reial Decret 348/2000, de 10 de març, pel qual s'incorpora a l'ordenament jurídic la Directiva (CE) 98/58, referent a la protecció dels animals a les explotacions ramaderes.
  
ANNEX 4
  
Espècies ramaderes auxiliables
  
Porc Sus scrofa domesticus
  
Vaca Bos taurus
  
Ovella Ovis aries
  
Cabra Capra hircus
  
Conill domèstic Oryticolagus cuniculis
  
Gallina Gallus gallus
  
Titot Meleagris gallopavo
  
Abella Apis mellifera
  
Cavall Equus caballus
  
Xinxilla Chinchilla coturnix
  
Visó Mustela lutreola
  
Faisà Phasianus colchicus
  
Guatla Coturnix coturnix
  
Ànec collverd Anas platyrhynchos
  
Estruç Struthio spp.


Còpia Permalink ELI